Høgskolen i Vestfold

TILPASNINGSAVTALE
TIL

HOVEDAVTALEN
TILPASNINGSAVTALE ved HØGSKOLEN I VESTFOLD

1
Innledning

Tilpasningsavtalen er sluttet med hjemmel i Hovedavtalen i  staten med gyldighet 1.1.2002-31.12.2005, § 4 Inngåelse av tilpasningsavtale. 

Partene er enige om at hensikten med å inngå tilpasningsavtale er å sikre samarbeids-grunnlaget slik at medarbeiderne får reell innflytelse på hvordan arbeidsplassen skal organiseres og arbeidsmetodene utvikles.  Samarbeidsordningene informasjon, drøftinger og forhandlinger (Hovedavtalen §§ 11, 12 og 13) skal legges til grunn for utøvelse av medbestemmelse.

2
Formål

Høgskolen i Vestfold (HVE) og tjenestemannsorganisasjonene har inngått denne tilpasningsavtalen med det formål å skape et best mulig samarbeidsgrunnlag mellom partene, slik at dette kan bidra til et godt arbeidsmiljø, god ledelse og bedre resultatoppnåelse på alle nivåer. Jf Hovedavtalen § 1.

De tilsatte skal, gjennom de tillitsvalgte, sikres reell medbestemmelse på de avgjørelser som tas så tidlig i prosessen som mulig. Avtalen skal praktiseres slik at den opprettholder og utvikler videre et godt forhold til studentene og andre samarbeidsparter, noe som bidrar til godt arbeidsmiljø og bedre resultater.

Forutsetningen for at Hovedavtalens mål skal bli realisert er at tillitsvalgte og ledere møtes som likeverdige parter med oppriktig vilje til å finne løsninger til beste for høgskolen.

3
Virkeområde

Tilpasningsavtalen gjelder arbeidssituasjonen for de tilsatte ved Høgskolen i Vestfold, jf Hovedavtalen § 2. Gjennomføring av politisk beslutning skal være gjenstand for medbestemmelse med mindre også gjennomføringen er en politisk beslutning. Arbeidsgiver skal sørge for at tillitsvalgte får høve til å uttale seg når en politisk beslutning vil berøre de tilsattes arbeidssituasjon De tillitsvalgte kan kreve at uttalelsen følger saken til fagdepartementet. 

Medbestemmelse skal også utøves når det etableres prosjekter og/eller nedsettes styringsgrupper eller lignende i saker som kan ha betydning for de tilsattes arbeidssituasjon. De tillitsvalgte kan gis anledning til å delta samarbeidsgrupper som for eksempel styresamlinger og ledergrupper/-møter sentralt på høgskolen og på den enkelte driftsenhet.

Dersom partene er enige om at en beslutning skal nedfelles i protokoll, skal dette gå inn som en naturlig del av prosjektarbeidet og skal ikke forsinke prosessen.

4
Definisjoner

Virksomhet: 
Høgskolen i Vestfold

Driftsenhet:
Fellesadministrasjonen inkl. IT-fellestjenester og bibliotek 
Hver enkelt avdeling

5
Parter

5.1 Arbeidsgiverpart 

Arbeidsgiverpart er de(n) som har ansvaret for behandlingen av saker etter Hovedavtalen eller tilpasningsavtalen.

På virksomhetsnivå og ved fellesadministrasjonen er arbeidsgiverpart høgskole-direktøren, som kan delegere sin myndighet (Se Hovedavtalen § 8 pkt 2). 

På avdelingsnivå er dekan ved avdeling arbeidsgiver. Dekanen kan delegere sin myndighet.

5.2 Arbeidstakerpart

Arbeidstakerpart på både virksomhetsnivå og driftsenhetsnivå ved høgskolen er definert i Hovedavtalen §9.

De tilsatte er de som har fast eller midlertidig tilsettingsforhold i høgskolen.

5.3 Partenes rettigheter og plikter

Oversikt over antall medlemmer på ulike nivå skal sendes personalseksjonen innen 1.9. hver år.

Organisasjonene skal gi skriftlig melding om hvem som er tillitsvalgte på de ulike nivåene.

Tilsvarende skal organisasjonene ha skriftlig melding om hvem som er arbeidsgiverrepresentant på de ulike nivåene. 

De tillitsvalgte har sammen med arbeidsgiver et særlig ansvar for å skape og opprettholde et godt arbeidsmiljø og gode samarbeidsforhold. Jf Hovedavtalen §1 og § 31 pkt 4 og 5.

Det påhviler de tillitsvalgte et særskilt ansvar å søke ordnet i minnelighet klagemål som medlemmer mener å ha overfor arbeidsgiver, eller som arbeidsgiver mener å ha overfor organisasjonens medlemmer. Dette fratar ikke ledere på alle nivåer deres arbeidsgiveransvar.

Arbeidsgiver har ansvar for at arbeidet legges til rette, også arbeidsmessig, slik at den tillitsvalgte kan utføre sitt verv. Jf Hovedavtalen § 31 pkt 5. Dette innebærer at det skal tas hensyn til dette ved tildeling av arbeidsoppgaver, og ved at denne tidsbruken legges inn i den tillitsvalgtes evt. arbeidsplan, slik at den totale arbeidsbelastningen ikke blir uforsvarlig stor.

6
Samarbeidsformer

Medbestemmelse ved Høgskolen i Vestfold skal utøves gjennom informasjon, drøftinger og forhandlinger. 

Informasjon, drøftinger og forhandlinger skal finne sted på det nivå der saken skal behandles. Saker som angår flere driftsenheter skal behandles på virksomhetsnivå.

Ved anskaffelse av datautstyr, systemer, programmer eller ved utvikling/betydelige endringer av egne programmer og systemer, skal det avtales mellom ledelsen og de tillitsvalgte hvordan de tilsatte skal medvirke og hvordan deres erfaringer skal bli tatt vare på i utviklingsarbeidet.

6.1. Informasjon 

Arbeidsgiver plikter å gi de tillitsvalgte informasjon om de saker som kommer inn under Hovedavtalen og Tilpasningsavtalen, jf. Hovedavtalen § 11. Det vises til Hovedavtalens §1, Virkeområde, § 15, frister og § 31, gjensidige rettigheter og plikter.

Tjenestemannsorganisasjonene plikter å gi arbeidsgiver informasjon om saker som behandles i organisasjonene og som det er av betydning for arbeidsgiver å få informasjon om. Partene vil understreke betydningen av gjensidig informasjon som grunnlag for et godt samarbeid. 
Det skal på begge nivå normalt holdes faste informasjonsmøter en gang i måneden. Det skal alltid holdes informasjonsmøte forut for møter i høgskolestyret. Andre møter eller informasjonstiltak gjennomføres ved behov. Styresaker som sendes medlemmer i styret, vil samtidig bli sendt til arbeidstakerpartene. 
Det skal gis informasjon om alle saker som kommer inn under Hovedavtalens og Tilpasningsavtalens virkeområde, jf. Hovedavtalen §§ 11, 12 og 13. 

Er saken komplisert, eller forutsetter den en spesiell innsikt, bør de tillitsvalgte ved behov få en hensiktsmessig faglig innføring. 

Når statsbudsjettet for det påfølgende år er lagt fram i oktober måned, holdes det umiddelbart et informasjonsmøte på virksomhetsnivå, jf. Hovedavtalen § 11. 

De tillitsvalgte skal holdes løpende orientert om den økonomiske drift, minimum hvert tertial, både på virksomhets- og driftsenhetsnivå. 

Arbeidsgiver på driftsenhetsnivå informerer om alle ledige stillinger og tilsettinger ved driftsenheten. Informasjon om nytilsettinger skal dessuten gis fortløpende på høgskolens hjemmesider. 

Dersom en sak er framlagt som informasjonssak og organisasjonene krever drøftinger om saken, vil dette normalt kreve nytt møte. Dersom partene er enige om det, kan en drøfte saken i forbindelse med informasjonsmøtet. 

6.2. Drøftinger 

Partene viser til at alle saker nevnt under § 12 pkt. 1 og 2, jf. § 18 i Hovedavtalen er gjenstand for drøftinger. Det vises også til Hovedavtalens §1, Virkeområde, § 15 ad frister og § 31 ad gjensidige rettigheter og plikter.

Drøftinger foregår på det nivå 

· hvor ledelsen har myndighet til å avgjøre saken etter drøftinger med de tillitsvalgte, eller 

· hvor saken er til behandling, men avgjørelsesmyndigheten er tillagt et høyere nivå.

Drøftinger om hvordan vedtatt budsjett skal disponeres, (Hovedavtalen § 12 pkt.1 d),  herunder omdisponering mellom lønnsutgifter og andre driftsutgifter (Hovedavtalen §12 pkt. 1 j) skal holdes på virksomhetsnivå før styret fatter sitt vedtak.

Drøfting av plandokumenter som har betydning for høgskolen som helhet, foregår på virksomhetsnivå. Slike dokumenter kan for eksempel være høgskolens budsjettforslag og andre overordnede plandokumenter. 

Drøfting av plandokumenter som gjelder den aktuelle driftsenheten, skjer på driftsenhetsnivå. Slike dokumenter kan f. eks. være budsjettforslag, årsplaner, arbeidsplaner for stillingsgrupper, personalplaner, stillingsstruktur. 

De tillitsvalgtes medvirkning i de ulike fasene i budsjettbehandlingen gjennom året fastlegges i egen møteplan knyttet til de faste månedlige informasjonsmøtene. 

Partene kan be om drøftingsmøter etter behov. Der dette anses hensiktsmessig, kan det innkalles til drøftingsmøter i forlengelsen av de faste informasjonsmøtene. Saksdokumentene i drøftingssaker skal som hovedregel være partene i hende en uke (minimum tre arbeidsdager) før møtet. 

Arbeidsgiver på alle nivå i virksomheten har ansvar for at det blir satt opp referat fra drøftingsmøter, jf. Hovedavtalen § 16 pkt. 2. 

Referat fra drøftingsmøter godkjennes i møtet eller senest i påfølgende møte av deltakerne eller representanter for disse, hvis ikke annet avtales. Referatene sendes ut på forhånd. Hvis referatene sendes de tillitsvalgte til godkjenning utenom møtene, skal de behandles så raskt som mulig med underretning til administrasjonen om eventuelle merknader. 

Dersom styringsorganene skal behandle saker som har vært drøftet, skal referat fra drøftingsmøtet  legges frem for  styringsorganet og helst sendes ut før styremøtet. 

I drøftingssaker tar arbeidsgiver på det nivå saken er til behandling, den endelige beslutning etter at saken er drøftet med de tillitsvalgte. Saken drøftes på nytt dersom arbeidsgiver vil ta en annen beslutning enn den han/hun har gitt uttrykk for i tidligere drøftingsmøter, og som er nedfelt i referat, jf. Hovedavtalen § 18 pkt. 1 annet ledd. 

6.3. Forhandlinger 

Partene viser til at alle saker nevnt under § 13 pkt. 2 i Hovedavtalen er gjenstand for forhandlinger. Det vises også til Hovedavtalens §1, Virkeområde, §15, Frister og §31 Gjensidige rettigheter og plikter.

Forhandlinger føres på det nivå hvor arbeidsgiversiden har myndighet til å slutte avtale om de saker som er til behandling, jf. Hovedavtalen § 13 pkt 1. 

Dersom det blir aktuelt å forlenge intern organisasjonsendring, som opprinnelig ikke ble ansett å vare utover 6 måneder, skal det opptas forhandlinger om dette. Jf. Hovedavtalen § 13 nr. 2 a.

Arbeidsgiver på begge nivå i virksomheten har ansvar for at det blir satt opp protokoll fra forhandlingsmøter. Dersom partene ikke blir enige om annet, settes protokollen opp og undertegnes i møtet. Hver av partene får sitt eksemplar. 

Saksdokumentene i forhandlingssaker bør være partene i hende senest en uke før møtet. 

7
Tvisteløsning i forhandlingssak

Oppnås det ikke enighet under forhandlingene skal saken uten ubegrunnet opphold søkes løst ved megling dersom en av partene krever det. I samsvar med HA §17 foretas megling av høgskoledirektøren eller peronaldirektøren dersom partene i det enkelte tilfelle ikke blir enige om annen person innen høgskolen. Dersom disse har vært forhandlingspart foretas megling av representant fra fagdepartementet. 

Oppnås det ikke enighet under meglingen skal de tillitsvalgte meddele arbeidsgiver om de krever saken avgjort av partssammensatt nemd med nøytral leder oppnevnt etter reglene i Hovedavtalen § 5, eller om de vil bringe saken inn for departementet til avgjørelse. Dersom organisasjonene ikke blir enige om fremgangsmåten velges partsammensatt nemd. 

8
Ressurser til tillitsvalgte

Høgskolen stiller kontorteknisk utstyr, telefon og interne distribusjonskanaler til disposisjon for de tillitsvalgte.

Saksbehandlere på alle nivåer skal bistå tillitsvalgte med nødvendig informasjon for innsyn i de saker som omfattes av denne avtalen.

Virksomheten og den enkelte driftsenhet sørger for at tillitsvalgte gis tilstrekkelig arbeidstidsressurs til å utføre sine oppgaver som tillitsvalgte. 

9
Personalpolitikk

9.1 Generelt 

Høgskolen skal i samråd med de tillitsvalgte utforme en forpliktende personalpolitikk som innebærer aktiv utvikling og oppfølging av hver tilsatt og som bygger på et grunnlag som er kjent og forstått av de tilsatte og som er egnet til å nå høgskolens kort- og langsiktige mål. Personalpolitikken skal utformes slik at den ivaretar den enkeltes helse og sikkerhet, sikrer et godt arbeidsmiljø og tar hensyn til den enkelte arbeidstaker gjennom hele yrkeskarrieren. Partene er enige om at dette arbeidet må gis høy prioritet.

Tillitsvalgte på virksomhetsnivå tilstilles kopi av alle utlysingstekster og skal gis anledning til å uttale seg om utlysingsteksten før stilling kunngjøres. 

9.2 Likestilling 

Høgskolen i Vestfold skal gjennom sin personalpolitikk fremme kvinners utvikling og muligheter med det formål å oppnå reell likestilling mellom kjønnene. 

Det er et mål at den prosentvise fordeling av kvinner og menn i høgskolen skal gjenspeiles i prosentvis fordeling i ledende stillinger og verv. 

9.2.1 Generelle likestillingstiltak 

De forskjellige likestillingstiltak skal følge av den personalpolitikken som utformes. 

Det skal legges til rette for fleksible ordninger med hensyn til arbeidstid og deltidsstillinger, jf. arbeidsmiljøloven § 46A. 

9.2.2 Kvotering i forbindelse med rekruttering 

Partene viser til Hovedavtalen i staten § 21 pkt. 1. 

Det legges til grunn følgende stillingsgrupper ved høgskolen, jf. Hovedavtalen § 21 pkt. 3. 

· Professor 
· Professor II 

· Førstestillinger 

· Post doktor, stipendiater 

· Høgskolelektor, øvrig vitenskapelig personale 

· Seniorrådgiver, prosjektleder, rådgiver, seniorkonsulent, saksbehandlerstillinger for øvrig 

· Administrative lederstillinger. Teknisk administrativt personale 

· Bibliotekarer 

Kvoteringsreglene skal gjelde på virksomhetsnivå for stillingskategoriene professor, professor II, postdoktor, stipendiater og administrative lederstillinger. For de øvrige stillinger skal kvoteringsreglene gjelde på driftsenhetsnivå. Høgskolen skal oppfordre kvinner til å søke dersom det er mindre enn 40 prosent kvinner i den aktuelle stillingsgruppe. 

Partene er enige om at kvoteringsregelen skal brukes i de tilfelle der kvalifikasjonene etter en samlet vurdering er tilnærmet like. 

9.2.3 Sakkyndig bedømmelse 

Når det oppnevnes sakkyndige til å vurdere søkere til vitenskapelige stillinger/ undervisningsstillinger, må de gjøres oppmerksom på gjeldende kvoteringsregel. 

Begge kjønn skal om mulig være representert i sakkyndige utvalg. 

9.2.4 Lønnspolitikk 

I den lokale lønnspolitikken som praktiseres i virksomheten, må det vektlegges kjønnsnøytrale kriterier og en likestillingsfremmende praktisering av disse. 

9.3 Kompetanseutvikling. 

Kompetanseutviklingen ved Høgskolen i Vestfold skal sikre at virksomheten er i stand til å løse sine oppgaver og møte de omstillingsbehov den står overfor på kort og lang sikt. Planer for kompetanseutvikling skal ivareta både det faglige og administrative personale. Ledelsen har et overordnet ansvar for kompetanseutvikling i virksomheten, jf. Hovedavtalen § 22. De tillitsvalgtes medvirkning skjer etter Tilpasningsavtalens pkt 6.3, forhandlinger.

10
Regler for tjenestefri

Begrepet tvingende grunn i forbindelse med tjenestefri for å arbeide i organisasjonen forstås som ekstraordinære forhold, jf Hovedavtalen § 34 pkt 1. Vedvarende stort arbeidspress pga misforhold mellom arbeidsmengde og tilførte ressurser skal ikke regnes som tvingende grunn.

Informasjon til medarbeidere gis av tillitsvalgte og/eller arbeidsgiver i arbeidstiden

11
Brudd på pliktene

Ved brudd på Hovedavtalen eller Tilpasningsavtalen, eller når andre forhold tilsier det, kan partene i virksomheten, enkeltvis, hver for seg eller sammen be om bistand fra overordnet ledd.

12
Opplæring

Arbeidsgiver skal legge til rette for årlig opplæring og erfaringsdiskusjoner om Hovedavtalen og tilpasningsavtalen for HVE. For å fremme den felles forståelsen av avtalene skal partene samarbeide om felles opplæring og oppfølging.

13
Avtalens varighet

Denne Tilpasningsavtale til Hovedavtalen trer i kraft ved avtalens underskrivelse og har samme utløpstid som Hovedavtalen. Det kan likevel foretas justeringer i avtaleperioden når organisatoriske endringer krever det eller andre endringer som vil ha innvirkning på denne avtalen.

Høgskolen i Vestfold 25.6. 2004.

